“Bantu sambil menderma”
AKUN GIMAN  MATU: Ahli Parlimen Igan, Ahmad Johnie Zawawi mengambil inisiatif murni
memulakan ‘Program Beli Hasil Tani’ daripada penduduk di kawasan kampung
terbabit untuk membantu sambil menderma. “Tiga hari berada di kawasan, saya berkesempatan bertemu dengan beberapa
orang Ketua Masyarakat di Daro, Matu dan Kampung Igan. Saya juga bertemu dengan
Pegawai Daerah Matu dan Daro selaku Pengerusi Jawatankuasa Bencana Peringkat
Daerah. “Setelah berbincang dan mendengar pandangan mereka semua, saya telah
mengambil beberapa tindakan  berikut
dengan niat semata-mata ingin membantu sambil menderma,” jelasnya ketika
dihubungi oleh pemberita semalam. Menurutnya, beliau akan membeli semua berbagai-bagai jenis sayuran yang
ditanam sendiri oleh orang kampung. “Tujuannya, adalah untuk membantu pekebun-pekebun kecil ini menjual segala
hasil tanaman mereka yang sukar untuk dipasarkan semasa Perintah Kawalan
Pergerakan (PKP) yang mencabar ketika ini,” ujarnya. Sebagai permulaan katanya, ‘Program Beli Hasil Tani’ itu dimulakan dengan
Kampung Jemoreng, Kampung Badong dan Kampung Igan. “Untuk menjual hasil tanaman mereka, sila berhubung dengan Penghulu Masaleh
Sahdan (Kampung Jemoreng), Penghulu Rahmah Ras (Kampung Igan) dan Ketua Kampung
Haslimin Hassan (Kampung Badong). “Semua hasil tani yang dibeli akan diagihkan ke rumah-rumah orang kampung
mengikut budi bicara Ketua Masyarakat di Kampung berkenaan,” ujarnya. Katanya lagi, selain itu beliau juga telah bertemu dengan beberapa
orang  pengusaha mi kuning, roti canai,
cakoi dan kek. “Ini adalah bagi membekal jualan mereka untuk diagihkan ke rumah-rumah
orang kampung yang akan dikenalpasti oleh Pusat Khidmat P.207 Igan semasa PKP
ini. “Sesungguhnya usaha murni ini kecil kerana kemampuan yang terbatas.
Walaupun kecil, niat saya adalah semata-mata ingin membantu pengusaha yang
terputus sumber rezeki mereka sepanjang tempoh PKP ini. Marilah kita sama-sama
berganding bahu membantu sambil menderma. “Akhir sekali, jika ada yang tidak mendapat bukan bererti tercicir namanya,
akan tetapi kerana kemampuan saya yang terhad, mohon difahami. Semoga niat
ikhlas ini dipermudahkan Allah SWT 
segala urusannya,” ujar beliau. Beliau sekali lagi menasihatkan semua penduduk di kawasan terbabit supaya
sentiasa mematuhi PKP bagi memutuskan rangkaian Covid-19. 
See author's posts
